Document ID: 31997D0219

KOMMISSIONENS BESLUTNING af 28. februar 1997 om dyre- og folkesundhedsmæssige betingelser og udstedelse af sundheds- og hygiejnecertifikat ved indførsel af kød af opdrættet vildt og kaninkød fra tredjelande (EØS-relevant tekst) (97/219/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/494/EØF af 26. juni 1991 om dyresundhedsmæssige betingelser for handel inden for Fællesskabet med fersk fjerkrækød og for indførsel heraf fra tredjelande (1), senest ændret ved direktiv 93/121/EØF (2), særlig artikel 11 og 12,
under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (3), senest ændret ved direktiv 96/90/EF (4), særlig artikel 10, og
ud fra følgende betragtninger:
Kapitel 11 i bilag I til ovennævnte direktiv fastsætter en række betingelser for indførsel af kød af opdrættet vildt og kaninkød som defineret i Rådets direktiv 91/495/EØF af 27. november 1990 om sundhedsmæssige og dyresundhedsmæssige problemer i forbindelse med produktion og afsætning af kaninkød og kød af opdrættet vildt (5);
kød af hårvildt og fjervildt må kun indføres, hvis det kommer fra tredjelande, der er opført på listerne over tredjelande, hvorfra fersk kød af de pågældende dyrearter kan indføres efter henholdsvis Rådets direktiv 72/462/EØF (6) og 91/494/EØF;
Kommissionens beslutning 94/278/EF (7), senest ændret ved beslutning 96/344/EF (8), fastsætter listen over tredjelande, hvorfra medlemsstaterne har tilladelse til at indføre kaninkød;
der er ved indførsel af kød af opdrættet vildt tale om kød fra forskellige dyrearter; det er endvidere nødvendigt at tage hensyn til, at kødet kan være ikke-udbenet eller udbenet;
ved indførsel af kød af opdrættet fjervildt skal kravene i direktiv 91/495/EØF opfyldes;
Kommissionens beslutning 94/984/EF (9), senest ændret ved beslutning 96/456/EF (10), fastsætter de dyresundhedsmæssige betingelser og bestemmelserne om udstedelse af sundhedscertifikat for høns, kalkuner, perlehøns, ænder og gæs; nærværende beslutning gælder for vagtler, duer, fasaner, agerhøns og andet fjervildt, der ikke allerede er nævnt, bortset fra strudsfugle;
der bør fastsættes dyre- og folkesundhedsmæssige betingelser og bestemmelser om udstedelse af sundheds- og hygiejnecertifikat ved indførsel af kød af opdrættet vildt og opdrættede kaniner til konsum til EF i overensstemmelse hermed;
det er desuden muligt at anerkende betingelser, der giver tilsvarende garantier;
et tredjeland kan forelægge Kommissionen et forslag om en sådan anerkendelse til overvejelse;
da der er tale om en ny certifikatordning, bør der gives en frist for dens gennemførelse;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
I denne beslutning forstås ved »opdrættet fjervildt« vagtler, duer, fasaner, agerhøns og andet fjervildt, bortset fra høns, kalkuner, perlehøns, ænder, gæs og strudsfugle.
Artikel 2
1. Medlemsstaterne tillader indførsel af:
a) kød af opdrættet klovbærende vildt bortset fra opdrættede vildsvin i henhold til kravene i certifikatmodellen i bilag A, som kommer fra tredjelande eller dele af tredjelande, der er opført i kolonne A i Kommissionens beslutning 97/217/EF (11)
b) udbenet kød, dog ikke slagteaffald, af opdrættet klovbærende vildt bortset fra opdrættede vildsvin i henhold til kravene i certifikatmodellen i bilag B, som kommer fra tredjelande eller dele af tredjelande, der er opført i kolonne B i beslutning 97/217/EF
c) kød af opdrættede vildsvin i henhold til kravene i certifikatmodellen i bilag C, som kommer fra tredjelande eller dele af tredjelande, der er opført i kolonne C eller D i beslutning 97/217/EF
d) kød af opdrættede kaniner i henhold til kravene i certifikatmodellen i bilag D, som kommer fra tredjelande eller dele af tredjelande, der er opført i kolonne E, i beslutning 97/217/EF
e) kød af opdrættet fjervildt i henhold til kravene i certifikatmodellen i bilag E eller F, som kommer fra tredjelande eller dele af tredjelande, der er opført i kolonne F eller G, i beslutning 97/217/EF.
2. Sendingen skal ledsages af et af ovennævnte certifikater behørigt udfyldt og underskrevet.
Artikel 3
Denne beslutning anvendes fra den 1. marts 1997.
Artikel 4
Denne beslutning er rettet til medlemsstaterne.
Udfærdiget i Bruxelles, den 28. februar 1997.

Labels: 0
3
17
5